Source: http://www.employment.gov.sk/bezpecnost_a_ochrana_zdravia_pri_praci.html
Timestamp: 2013-05-24 22:22:13+00:00
Document Index: 5693342

Matched Legal Cases: ['čl. 36', '§ 5', '§ 147', '§ 39', '§ 147', '§ 12', '§ 2']

Bezpečnosť a ochrana zdravia pri práci | MPSVR SR
Právo na život a zdravie je prirodzeným a neodňateľným ľudským právom. Bezpečnosť a ochranu zdravia zamestnancov pri práci zaručuje čl. 36 Ústavy Slovenskej republiky a ustanovuje ju systém právnych predpisov a ostatných predpisov na zaistenie bezpečnosti a ochrany zdravia pri práci.
Cieľom bezpečnosti a ochrany zdravia pri práci je primárne zabezpečiť bezpečnosť, zdravie a pracovnú schopnosť zamestnancov a sekundárne tiež eliminovať zamestnávateľove škody (na zariadeniach, výrobkoch, službách, pri výlukách v pracovnom procese a iné finančné straty). Efektívne sa to dosiahne preventívnym konaním a preventívnymi opatreniami zamestnávateľa (§ 5 zákona č. 124/2006 Z. z.).
Bezpečnosťou a ochranou zdravia pri práci je taký stav pracovných podmienok, ktoré pri každej práci zaručujú zamestnancom ochranu ich bezpečnosti a zdravia. Bezpečnosť a ochranu zdravia pri práci tvoria všetky prvky pracovného procesu, najmä budovy, komunikácie, stroje a iné technické zariadenia, pracovné postupy, organizácia práce, spôsob odmeňovania za prácu, ľudia a vzájomné vzťahy medzi ľuďmi a ostatnými prvkami pracovného procesu.
Bezpečnosť a ochranu zdravia pri práci sú povinní zabezpečovať všetci zamestnávatelia (§ 147 Zákonníka práce, zákon č. 124/2006 Z. z.). Ich povinnosťou je postarať sa o technické, technologické, organizačné, personálne a iné opatrenia potrebné na zaistenie bezpečnosti a ochrany zdravia pri práci. Minimálny rozsah opatrení ustanovujú právne predpisy a ostatné predpisy na zaistenie bezpečnosti a ochranu zdravia pri práci (§ 39 Zákonníka práce).
Zamestnanci musia pri práci dbať o svoju bezpečnosť a zdravie, ako aj o bezpečnosť a zdravie ostatných osôb (§ 147 Zákonníka práce, § 12 zákona č. 124/2006 Z. z.).
Povinnosti zamestnávateľov a zamestnancov v oblasti bezpečnosti a ochrany zdravia pri práci primerane vo svojej činnosti plnia aj podnikajúce fyzické osoby – živnostníci (§ 2 ods. 2 písm. b) zákona č. 124/2006 Z. z.).
Základné podmienky na zaistenie bezpečnosti a ochrany zdravia pri práci ustanovuje
súbor nariadení vlády Slovenskej republiky, vyhlášok príslušných ministerstiev a ostatných ústredných orgánov štátnej správy
Vaše návrhy k bezpečnosti a ochrane zdravia pri práci môžete písať na e-mailovú adresu: bozp.ip@employment.gov.sk.